Εθνικό Μουσείο Τέχνης Βασίλισσα Σοφία

Το Εθνικό Μουσείο - Κέντρο Τέχνης «Βασίλισσα Σοφία» (ισπανικά: Museo Nacional Centro de Arte Reina Sofía, γνωστό και ως Μουσείο Βασίλισσα Σοφία, είναι ένα ισπανικό μουσείο σύγχρονης τέχνης και τέχνης του 20ου αιώνα, το οποίο βρίσκεται στην Μαδρίτη. Ονομάζεται έτσι προς τιμήν της Βασίλισσας Σοφίας της Ισπανίας. Το μουσείο διευθύνεται από τον Μανουέλ Σεγάδε, ο οποίος επελέγη ως νέος διευθυντής το 2023, αντικαθιστώντας τον Μανουέλ Μπόρχα-Βιγιέλ, διευθυντής την περίοδο (2008-2023). Για την στέγασή του επιλέχθηκε το κτίριο του παλιού Γενικού Νοσοκομείου της Μαδρίτης, ένα μεγάλο νεοκλασικό κτίριο του 18ου αιώνα που βρίσκεται στην γειτονιά Ατότσα, κοντά στον ομώνυμο σιδηροδρομικό σταθμό και τον Σταθμό Τέχνη του Μετρό. Αυτό το νοσοκομείο σχεδιάστηκε αρχικά από τον Χοσέ ντε Ερμοσίγια και μετέπειτα από τον Φραντσέσκο Σαμπατίνι, εξαιτίας του οποίο είναι σήμερα γνωστό ως κτίριο Σαμπατίνι, προς τιμήν του Ιταλού αρχιτέκτονα. Τα εγκαίνια του μουσείο πραγματοποιήθηκαν το 1992, αν και το κτίριο είχε φιλοξενήσει προσωρινές εκθέσεις τα προηγούμενα χρόνια. Τον Σεπτέμβριο του 2005, οι εγκαταστάσεις του ιδρύματος επεκτάθηκαν με την προσθήκη του κτιρίου Νουβέλ επί της Ρόντα ντε Ατότσα. Το Μουσείο Βασίλισσα Σοφία είναι το νότιο άκρο του λεγόμενου Τριγώνου Τέχνης της Μαδρίτης, στο οποίο επίσης ανήκουν το Μουσείο του Πράδο και το Μουσείο Τύσεν-Μπορνεμίσα. Παράλληλα, αποτελεί μέρος του λεγόμενου Τοπίου του Φωτός, ένα πολιτιστικό τοπίο που ανακηρύχθηκε Μνημείο Παγκόσμιας Κληρονομιάς στις 25 Ιουλίου 2021. Στη μόνιμη συλλογή του μουσείου ξεχωρίζει ένας πυρήνας έργων μεγάλων Ισπανών καλλιτεχνών του 20ου αιώνα, όπως των Πάμπλο Πικάσο, Σαλβαδόρ Νταλί και Ζουάν Μιρό, που εκπροσωπούνται με μερικά από τα σημαντικότερα έργα τους. Υπάρχουν ακόμα οι συλλογές σουρεαλιστικής τέχνης (με έργα των Φράνσις Πικαμπιά, Ρενέ Μαγκρίτ, Όσκαρ Ντομίνγκεθ και Υβ Τανγκύ), του κυβισμού (με έργα των Χουάν Γκρις, Μαρία Μπλάντσαρντ, Ζωρζ Μπρακ, Ρομπέρ Ντελωναί, Φερνάν Λεζέ και Αλμπέρ Γκλεζ) και η παρουσία καλλιτεχνών της Νέας Εικονιστικής Τέχνης (όπως οι Φράνσις Μπέικον και Αντόνιο Σουέρα. Δίπλα στους παραπάνω καλλιτέχνες υπάρχουν πολλοί άλλοι εξέχοντες διαφορετικών τάσεων, όπως οι Λούσιο Φοντάνα,, Υβ Κλάιν, Ντιέγκο Ριβέρα, Αντρέου Αλφάρο, Αλεξάντερ Κάλντερ, Ροβέρτο Μάτα, Μαρκ Ρόθκο, Αντόνιο Λόπεθ Γκαρθία, Αντόνι Τάπιες, Σολεδάδ Σεβίγια, Κάρμεν Λαφόν και Σαμ Φράνσις. Ο αριθμός των επισκεπτών που δέχεται το έχει αναδείξει ως ένα από τα πιο δημοφιλή μουσεία, όχι μόνο στην Ισπανία, αλλά και στον κόσμο. Κατέχει μάλιστα μία προνομιακή θέση μεταξύ των μουσείων σύγχρονης τέχνης του κόσμου. Με βάση στοιχεία που παρείχε, ο αριθμός των επισκέψεων κατά το έτος 2016 ήταν 3.646.598, κάτι που καθιστούσε το Μουσείο Βασίλισσα Σοφία ως το μουσείο τέχνης με τη μεγαλύτερη επισκεψιμότητα στην Ισπανία και ενδέκατο στον κόσμο, ξεπερνώντας το Μουσείο Σύγχρονης Τέχνης της Νέας Υόρκης και το Μουσείο του Πράδο της Μαδρίτης. Παραπομπές Εξωτερικοί σύνδεσμοι Επίσημος ιστότοπος